e-Boeke in Afrika | Nuus24
LAASTE OPGEDATEER: 2013-05-19, 09:29
e-Boeke in Afrika
17 October 2012, 19:30
E-boeke sal waarskynlik in Afrika 'n unieke ontwikkelingskontinuum toon, as in die Westerse lande. Selfone is die sleutel om e-boeke toeganklik te maak vir elke sterfling in Afrika, selfs al bly hy in Timbuktu. Om e-boeke op selfone beskikbaar te maak is 'n amper onontginde mark in Afrika. Noudat die mark vir luitone en speletjies versadig word, kan e-boeke 'n nuwe mark wees vir selfoonoperateurs. By die pas afgelope Frankfurt-boekskou het 'n paneel gekyk na die potensiaal van e-boeke in Afrika. Ben Williams, die stigter van die Suid-Afrikaanse digitale uitgewer Avusa Digital Books: 'n e-boek platform vir Afrika, is van mening dat die mobiele bankdiens M-PESA as een van die mees gesofistikeerde bankdienste 'n ideale platform is vir die verspreiding van e-boeke in Afrika. Txtr, 'n Duitse e-boek ontwikkelaar, het 'n nuwe spotgoedkoop e-leser, die Beagle by die Frankfurt-boekskou bekend gestel wat waarskynlik groot potensiaal in Suid-Afrika het. Hierdie e-leser ontvang e-boeke vanaf jou selfoon. Selfoonoperateurs in Europa beplan om die e-leser te subsidieer en beskikbaar te stel vir so min as 10 Euro (sowat R114). Hierdie e-leser se skerm is vyf duim breed, vyf mm dik, en maak van e-ink gebruik. Wat verbasend is, is dat 'n leser tot twee jaar kan lees met standaard AAA-batterye. Hierdie e-leser het nie 'n raakskerm of Wifi nie, maar beskik wel oor bluetooth waarmee jy in 'n japtrap e-boeke van jou Android-foon kan aflaai op die e-leser. Die Beagle het 'n vier MB stoorkapasitiet vir e-boeke en weeg slegs 128 gram. Baie lesers geniet reeds die gerief om e-boeke op hul Android-slimfoon te lees. Kyk by hier na hoe om e-boeke op jou selfoon te lees.